שביית החייל אברהם עמרם בלבנון

[[תותח מתנייע ואוטובוס ישראליים במבצע ליטני]]
ב-5 באפריל 1978 נשבה בלבנון חייל צה"ל אברהם עמרם על ידי אנשי החזית העממית לשחרור פלסטין - המפקדה הכללית. הדבר אירע זמן קצר לאחר תחילת מבצע ליטני, במסגרת טיול פרטי שערכה קבוצת חיילים בדרום לבנון. בתקרית זו גם נהרגו ארבעה חיילים. החייל השבוי הוחזר לישראל לאחר 11 חודשים בתמורה לשחרור 76 מחבלים שהוחזקו בבתי כלא בישראל. הייתה זו מעיסקאות חילופי השבויים ההמוניות הראשונות שערכה ישראל.

==התקרית==
ב-14 במרץ 1978, בעקבות פיגוע כביש החוף, יצא צה"ל למבצע ליטני - פעולה נרחבת בדרום לבנון שבה השתלט על השטח שמדרום לנהר הליטני ופגע במחבלים שנמצאו בו.

ביום רביעי, 5 באפריל 1978 בצהריים יצאו מבירנית לבינת ג'בייל שני חיילי צה"ל בטנדר אזרחי שגויס לשירות צבאי. מטרת נסיעתם הייתה לאתר טרקטור שיצא לדרום לבנון. הצטרפו אליהם ארבעה חיילים שביקשו לטייל בדרום לבנון. מבינת ג'בייל נסעו אל תיבנין ושם הצטרף אליהם אזרח ישראלי שנמצא במקום, שהיה מורה דרך. השבעה, ובהם שני חיילי צבא הקבע וארבעה חיילי מילואים, המשיכו לנסוע בין אתרים שונים בדרום לבנון והצטלמו לידם. בהמשך החליטו לחזור לשטח ישראל על ידי נסיעה לאזור צור ואל ראש הנקרה. בשעה 16:30 הגיעו אל מחסום צה"ל בשטח והחיילים שבו התירו להם לעבור אותו. כקילומטר אחרי המחסום, ליד הכפר ראס אל-עין, הגיע הטנדר למטע שסק. השבעה שוחחו שם עם ילדים לבנונים. לאחר מכן הופיעו במקום שני מחבלים חמושים (ואולי יותר) ודרשו מהחיילים באנגלית לבוא אתם. לאחר שאחד המחבלים ירה באוויר נכנסו השבעה לטנדר וניסו לנסוע מהמקום. המחבלים ירו אחריהם ומיריותיהם נהרגו מיד שלושה מהחיילים וארבעת האחרים נפצעו. המחבלים רדפו אחרי הטנדר. הטנדר פנה דרומה ולאחר שדרכו נחסמה על ידי רכב אחר פנה מזרחה לדרך עפר ונעצר. שלושת החיילים הנותרים והאזרח נטשו אותו והשאירו בו את ההרוגים. הם ניסו להגיע ברגל לשטח שבשליטת צה"ל אך רק האזרח וחייל אחד הצליחו להגיע לשם. צה"ל פתח בסריקות אחרי החיילים האחרים ולאחר פנייה לכוח או"ם צרפתי שנמצא בשטח הצטרפו גם חייליו לחיפושים, אך החמישה לא נמצאו והוכרזו כנעדרים.

ב-13 באפריל התברר שאחד החיילים - אברהם עמרם, בן 33 - לא נהרג אלא נשבה על ידי אנשי החזית העממית לשחרור פלסטין - המפקדה הכללית, כשהוא פצוע בזרועו.

הרמטכ"ל מרדכי גור הורה על בדיקת התקרית, ובעקבותיה ננקטו צעדים משמעתיים נגד חיילים שאיישו את המחסום שדרכו עברו השבעה, ומפקד גדוד 202 שבו שירתו חיילי המחסום הודח מתפקידו. התקרית הייתה השלישית במהלך מבצע ליטני שבה הסתבכו חיילי צה"ל בקרב כתוצאה מאי ציות להוראות, והראשונה שבה נשבה חייל (באחת התקריות האחרות נהרג חייל ועשרה נפצעו). האזרח שהיה מעורב בתקרית הורשע בבית משפט אזרחי בכניסה ללבנון ללא אישור ובלבישת מדי צה"ל ללא אישור ונדון לשנת מאסר על תנאי ולתשלום קנס כספי.

==עסקת החילופין==
במהלך ימי שביו עבר השבוי אברהם עמרם חקירות שכללו שימוש בעינויים. הועברו מכתבים ממנו למשפחתו ומכתבים אליו וכן קיבל חנוכייה וחבילת מזון. בינואר 1979 ביקרו אצלו נציגי הצלב האדום הבינלאומי. מצבו הנפשי במהלך שביו היה קשה והוא אף ניסה להתאבד פעם אחת.

בין ישראל לארגון המחבלים נפתח משא ומתן על שחרור החייל באמצעות ארגון הצלב האדום הבינלאומי. המחבלים דרשו כי ישראל תשחרר 150 מחבלים פלסטינים שהיו כלואים בבתי הכלא בארץ. בסופו של דבר הוסכם על שחרור 76 מחבלים. העסקה אושרה בקבינט שבו היו חברים ראש הממשלה מנחם בגין וששה שרים נוספים. בתחילה נדחתה ההצעה ברוב של ארבעה - שר החוץ משה דיין, שר הפנים יוסף בורג, שר המשפטים שמואל תמיר ושר החקלאות אריאל שרון - נגד שלושה - בגין, שר הביטחון עזר ויצמן ושר הבריאות אליעזר שוסטק. בגין יזם לאחר מכן דיון נוסף שבו שוכנע אריאל שרון לשנות את דעתו ולתמוך בביצוע העסקה.

ההחלטה על עסקת החילופין התקבלה בעיצומו של המשא ומתן הסופי על הסכם השלום בין ישראל למצרים ולפני ביקורו בישראל של נשיא ארצות הברית ג'ימי קרטר, או במהלכו.

עסקת החילופין יצאה לפועל בז'נבה שבשווייץ ב-14 במרץ 1979. אברהם עמרם הובא שמה מדמשק בירת סוריה במטוס בולגרי, שאליו עברו 66 מהמחבלים ששוחררו, והם הוטסו ללוב. עשרה מהמשוחררים הורשו לשוב לשטחים. 12 מהמשוחררים היו נשים. ביניהן היו מרים שכשיר, שהניחה בשנות הששים מטען חבלה בקפטריה של האוניברסיטה העברית, עישה עודה ורסמיה עודה, אשר הניחו מטען חבלה בשופרסל אגרון, שהתפוצצותו גרמה למותם של שני סטודנטים, וכן שתי המחבלות הנוצריות חוטפות מטוס חברת סבנה, רימה תאנוס ותרז חלסה.

==לאחר עסקת החילופין==
ההחלטה על עסקת החילופין עוררה מחלוקת בעולם הפוליטי ובציבור בישראל. התומכים בה הדגישו כי חשוב היה להושיע את השבוי משום מצוות פדיון שבויים. המתנגדים לה טענו כי בכך נקבע תקדים מסוכן של משא ומתן עם ארגון מחבלים ושל שחרור המוני של מחבלים מורשעים ומסוכנים כנגד חייל ישראלי יחיד. במאי 1979 דחתה מליאת הכנסת שתי הצעות אי-אמון בממשלה שהוגשו בשל העסקה על ידי חברי הכנסת יגאל אלון (המערך) ושמואל טולידאנו (התנועה לשינוי ויוזמה).

גופות ארבעת החיילים שנהרגו בתקרית - , , ו - נאספו לאחריה על ידי המחבלים. לאחר פרוץ מלחמת לבנון הראשונה הוחזרו מלבנון גופות ארבעתם והובאו לקבורה בישראל.

לאחר שובו מהשבי הקים אברהם עמרם עסק עצמאי גדול בתחום הבניה, הוציא ספר על קורותיו בשבי, והפך ליקיר העיר חדרה. הוא נפטר בשנת 2015, בגיל 70, לאחר שנחבל בראשו בתאונה. כשנה לאחר מותו רחוב בעיר נקרא על שמו, ובשלט נרשם "איש רב פעלים".

סיפור השבי של עמרם פורסם בהמשכים בעיתון מעריב בחודש אוגוסט 1979.

עמרם כתב ספר אוטוביוגרפי בשם "מישיבה בשבי לישיבה עם ציפורים".

==קישורים חיצוניים==
*ידיעות מאתר עיתונות יהודית היסטורית:
** יונה שמשי, [http://jpress.org.il/Olive/APA/NLI_heb/SharedView.Article.aspx?href=DAV%2F1978%2F04%2F07&id=Ar00111&sk=33D46B3A חמישה חיילים נעדרים; חשש שגופותיהם בידי המחבלים], ([http://jpress.org.il/Olive/APA/NLI_heb/SharedView.Article.aspx?href=DAV%2F1978%2F04%2F07&id=Ar00224&sk=C403B99E המשך]), דבר, 7 באפריל 1978
** שרי רובר, [http://jpress.org.il/Olive/APA/NLI_heb/SharedView.Article.aspx?href=MAR%2F1978%2F04%2F07&id=Ar00100&sk=2695150E ישראל פנתה ל"צלב האדום" לפעול להחזרת גופות חללי התקרית ליד צור], מעריב, 7 באפריל 1978
** דוד זוהר, [http://jpress.org.il/Olive/APA/NLI_heb/SharedView.Article.aspx?href=MAR%2F1978%2F04%2F07&id=Ar00106&sk=B8710A1B "אש תופת הומטרה עלינו"], ([http://jpress.org.il/Olive/APA/NLI_heb/SharedView.Article.aspx?href=MAR%2F1978%2F04%2F07&id=Ar00202&sk=F30BD411 המשך]), מעריב, 7 באפריל 1978
** יעקב ארז, [http://jpress.org.il/Olive/APA/NLI_heb/SharedView.Article.aspx?href=MAR%2F1978%2F04%2F07&id=Ar00101&sk=BF50DB4B קצין בודק הגיש דו"ח ראשוני על התקרית], ([http://jpress.org.il/Olive/APA/NLI_heb/SharedView.Article.aspx?href=MAR%2F1978%2F04%2F07&id=Ar07106&sk=83703A35 המשך]), מעריב, 7 באפריל 1978
** [http://jpress.org.il/Olive/APA/NLI_heb/SharedView.Article.aspx?href=DAV%2F1978%2F04%2F14&id=Ar00300&sk=DBEF65F6 "החזית" הציגה השבוי הישראלי], דבר, 14 באפריל 1978
** [http://jpress.org.il/Olive/APA/NLI_heb/SharedView.Article.aspx?href=DAV%2F1978%2F05%2F03&id=Ar00206&sk=EB65A671 אברהם עמרם: החקירה אינה מתישה אותי], דבר, 3 במאי 1978
** דן ארקין, [http://jpress.org.il/Olive/APA/NLI_heb/SharedView.Article.aspx?href=MAR%2F1978%2F12%2F26&id=Ar00102&sk=666916AC דיפלומט ערבי העביר לשבוי אברהם עמרם חנוכייה וחבילת מזון], מעריב, 26 בדצמבר 1978
** [http://jpress.org.il/Olive/APA/NLI_heb/SharedView.Article.aspx?href=DAV%2F1979%2F01%2F19&id=Ar00115&sk=3A6A0201 נציגי הצלב האדום ביקרו אצל השבוי אברהם עמרם], דבר, 19 בינואר 1979
** [http://jpress.org.il/Olive/APA/NLI_heb/SharedView.Article.aspx?href=DAV%2F1979%2F03%2F15&id=Ar00101&sk=2B7B15C1 אברהם עמרם חזר - נמסרו 76 אסירים ומחבלים מסוכנים], ([http://jpress.org.il/Olive/APA/NLI_heb/SharedView.Article.aspx?href=DAV%2F1979%2F03%2F15&id=Ar00313&sk=D58EC4D3 המשך]), דבר, 15 במרץ 1979
** חיים איזק, [http://jpress.org.il/Olive/APA/NLI_heb/SharedView.Article.aspx?href=DAV%2F1979%2F03%2F16&id=Ar01704&sk=3CDE7360 אין מדיניות מול טרור], דבר, 16 במרץ 1979
** דניאל בלוך, [http://jpress.org.il/Olive/APA/NLI_heb/SharedView.Article.aspx?href=DAV%2F1979%2F05%2F09&id=Ar00203&sk=A9568373 דיין, בורג ותמיר התנגדו לשחרור 76 הטרוריסטים - שרון הכריע הכף בעד העסקה], דבר, 5 במאי 1979
** [http://jpress.org.il/Olive/APA/NLI_heb/SharedView.Article.aspx?href=DAV%2F1979%2F05%2F10&id=Ar00204&sk=076E1447 הכנסת דחתה הצעות אי אמון בעניין שחרור הטרוריסטים ועונש המוות], דבר, 10 במאי 1979
** [http://jpress.org.il/Olive/APA/NLI_heb/SharedView.Article.aspx?href=MAR%2F1979%2F05%2F23&id=Ar00402&sk=5B8BAEB9 צה"ל הכין "שיעורי בית" לפגישה עם ח"כים על 'ליטאני'], מעריב, 23 במאי 1979
** יוסף ולטר, סיפור השבי של אברהם עמרם בעיתון מעריב: (חלק ראשון חסר), [http://jpress.org.il/olive/apa/nli_heb/SharedView.Article.aspx?href=MAR%2F1979%2F08%2F10&id=Ar08500&sk=B1D46451 חלק שני], 10 באוגוסט 1979, [http://jpress.org.il/olive/apa/nli_heb/SharedView.Article.aspx?href=MAR%2F1979%2F08%2F17&id=Ar07601&sk=47646137 חלק שלישי], 17 באוגוסט 1979, [http://jpress.org.il/olive/apa/nli_heb/SharedView.Article.aspx?href=MAR%2F1979%2F08%2F24&id=Ar08900&sk=E0A54C2C חלק רביעי], 24 באוגוסט 1979
* אבי אורנן, [http://www.nrg.co.il/online/1/ART1/445/660.html "החייל המסכן הזה, במה הוא חטא?"], באתר nrg, 8 ביולי 2006
* מירית גולן, [https://web.archive.org/web/20151226035438/http://www.mynet.co.il/articles/0,7340,L-4493162,00.html זכרונות מהשבי: "הרגשתי שחבל שנשארתי בחיים"], באתר mynet, 27 בפברואר 2014
* מירית גולן ופאוזי אבו טועמה, [https://web.archive.org/web/20160205163853/http://www.mynet.co.il/articles/0,7340,L-4731561,00.html נפרדים מאברהם עמרם, השבוי שהפך ליזם נדל"ן], באתר mynet, 1 בדצמבר 2015

==הערות שוליים==

קטגוריה:שביית אזרחי ישראל וחיילי צה"ל
קטגוריה:עסקאות חילופי שבויים
קטגוריה:מבצע ליטני
קטגוריה:1978 בישראל
קטגוריה:1979 בישראל